
Prijavitelj: Makrobios Panonija

Naslov projekta: Pravice za kmetice! Kmečke ženske med kmetijo, družino in družbo

Projekt »Pravice za kmetice! Kmečke ženske med kmetijo, družino in družbo« naslavlja tri med seboj prepletena področja neenakosti: ekonomsko ranljivost, socialno izključenost in družbeno nevidnost kmečkih žensk v Pomurski regiji. Kmečke ženske kljub pomembnemu prispevku k delovanju kmetij pogosto ostajajo v ekonomsko odvisnem in neenakem položaju. Namen projekta je prispevati k večji enakosti spolov na podeželju s krepitvijo ekonomske samostojnosti, socialne vključenosti ter javne prepoznavnosti kmečkih žensk.

Projekt bo kmečkim ženskam omogočil pridobivanje praktičnih znanj o možnostih ustvarjanja dodatnih virov dohodka prek dopolnilnih dejavnosti ter o uveljavljanju socialnih pravic, kar predstavlja pomemben korak k zmanjševanju njihove ekonomske odvisnosti. Hkrati projekt spodbuja povezovanje in aktivnejše vključevanje kmetic v lokalna društva kmečkih žensk, ki predstavljajo ključen prostor socializacije, izobraževanja in medsebojne podpore na podeželju.

Aktivnosti vključujejo strokovno predavanje, šest usposabljanj, zaključni posvet o položaju kmečkih žensk, spletno kampanjo Pravice za kmetice! ter pripravo spletne in tiskane brošure. Projekt posebno pozornost namenja tudi izboljšanju spletne vidnosti društev kmečkih žensk ter centralizaciji informacij o pravicah, priložnostih in izzivih kmečkih žensk na enem mestu.

Z načrtovanimi aktivnostmi projekt prispeva k večji informiranosti, socialni in ekonomski samostojnosti kmečkih žensk ter krepitvi njihovega vključevanja v lokalno okolje. S tem neposredno prispeva k zmanjševanju socialne izključenosti, krepitvi enakosti žensk in moških na podeželju ter dolgoročnemu ohranjanju aktivnih društev kmečkih žensk kot pomembnih nosilcev razvoja podeželja.

Povzetek projekta je avtorsko delo prijavitelja.
